Елин Луид Морган
Шизо де Пикасо

Превод от английски: Елена Алексиева, 2002

chitanka.info

Седя край протока,

загледана във залеза,

проклинайки съдбата

и този полудял,

омешан свят,

от който на сърцето ми му се повдига.

Пикасо казва, че всяка жена

е или богиня, или уличница.

Аз съм богиньоуличница —

посрещам добри и лоши

във живота си,

с добрите пълня цели автобуси,

в неподходящите се влюбвам.

Толкова е романтичен залезът,

докато прониква

в ануса на острова,

но аз се чувствам все така изгубена, въпреки

секса и наркотиците и рокендрола,

които държат на разстояние бога на тъгата.

Нещо липсва

в моя разпилян живот —

някой недоказан грях,

някой бог невплетен

във сложната шевица

на моите представи.

Преди да ме засмуче залезът

във вътрешностите на самотата,

на пясъка прострени,

протегни ръка към мен отново:

за теб ще съм богиня

и уличница също,

шизо за Пикасо.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.